Bikubenfonden uddeler for første gang nogensinde en publikumspris, og Lindholm Høje Museum er blandt de nominerede. Lindholm Høje Museum er sammen med fire andre museer udvalgt ud fra kriteriet: "Museer, der i særlig grad har iværksat projekter/initiativer, der tager udgangspunkt i den lokale forankring og har gjort noget ekstra for publikumsoplevelsen". Bikubenfonden forklarer indstillingen af Lindholm Høje Museum således: - Museet har med udstillingen "Oldtiden i Limfjordslandet" nytænkt den lokale oldtid. Museet udstiller ikke bare arkæologisk materiale, men viser os livet bag genstandene og gør oldtidens daglige liv og omgivelser til centrum i fortællingen. I en pressemeddelelse skriver administrerende direktør for Nordjyllands Historiske Museum, Lars Chr. Nørbach, at det er et skulderklap til Lindholm Høje Museum. - Det er rart med anerkendelse, som bekræfter os i, at vores formidling kan måle sig blandt de bedste i landet. Publikumsprisen er ikke mindst interessant, fordi det i sidste ende er vore gæster, som tildeler prisen, skriver direktøren. Publikums Museumspris uddeles 11. juni 2012.
Lindholm Høje Museum er nomineret, når Bikubenfonden for første gang uddeler en publikumspris.